《夜半乐 夜趋剑阁，中途大雷雨侵，晨始抵宿处》
清代·周之琦

暮天畏景将下，轻阴城郭，催唤雕鞍去。到万笏尖峰，晚凉佳处。

坏云渐展，狂飙骤发，片时丹嶂冥迷，绛河倾注。更迎面、砰轰震雷鼓。

闇中磴道曲折，蚁磨惊旋，马蹄愁误。怕小小、篮舆山灵留住。

乱流趋壑，崩厓转石，一肩稳载吟魂，等闲偷度。哓钟外、羊肠忍回顾。

卧想今夕，犯险虚劳，快心终阻。行不得、空惭鹧鸪语。

耐炎曦、休恨汗湿齐纨缕。还偻指、几日消烦暑。邵平瓜买青门路。

作者简介：周之琦（公元1782年～1862年），字稚圭，河南祥符（今河南开封）人。清嘉庆十三年（公元一八0八年）进士，改庶吉士。散馆，授编修。累官广西巡抚，疏言筑堤赈灾等事，凡数十上。道光二十六年，因病乞休。病逝于家中。周之琦工词，浑融深厚，瓣香北宋，有《金梁梦月词》二卷，《怀梦词》二卷，《鸿雪词》二卷，《退庵词》一卷，总名《心日斋词》，传于世。辑有《心日斋十六家词选》。